โดยปกติเป็นคนไม่กินผักค่ะกินได้ก็มีแค่ผักชีอันเดียว พอกินอะไรที่แปลกๆจากเดิมก็จะเกิดอาการท้องเสียขึ้นมาเลยค่ะ เป็นคนที่มีปัญหากับการกินค่ะ เพราะกินอะไรยากมาก เช่นถ้าเวลาสั่งอาหาร ก็จะสั่งแบบไม่ใส่ผักตลอดเลยค่ะที่ชอบกินก็จะมี ช็อคโกแลต กับ กาแฟเป็นคนที่ท้องเสียง่ายมากเลยค่ะพอท้องเสียมาก็ไม่มีแรงจะทำอะไรเลยค่ะ ต้องพกเกลือแร่ติดตัวตลอดเลย คุณพอจะประเมินอาการแล้วพอจะแนะนำการรักษาได้ไหมคะ
สวัสดีค่ะ การทานอาหารนั้น เราควรทานอาหารที่มีประโยชน์ให้ครบ 5 หมู่ หากทานไม่ครบ ร่างกายอาจได้พลังงานไม่เพียงพอ หรืออาจได้พลังงานเพียงพอ แต่ได้สารอาหารต่างๆ ไม่ครบ ซึ่งก็จะทำให้ระบการทำงานของอวัยวะต่างๆ แปรปรวนได้ค่ะ ดังนั้น การที่เรามีอาการผิดปกติทางระบบทางเดินอาหาร ส่วนหนึ่งก็อาจเกิดจากสาเหตุที่เราทานอาหารไม่ครบได้ค่ะ ดังนั้น ในอาหารแต่ละมื้อ หรืออย่างน้อยแต่ละวัน นอกจากอาหารประเภทแแป้ง น้ำตาล ไขมัน โปรตีนแล้ว ก็จำเป็นต้องทานผักและผลไม้ด้วยค่ะ โดยควรเลือกทานผักและผลไม้ให้หลากหลาย ไม่ควรทานเฉพาะผักเพียงชนิดเดียว เพราะย่อมได้รับเกลือแร่และวิตามินไม่ครบค่ะ ส่วนอาหารที่ไม่มีประโยชน์ เช่น ขนมหวานต่างๆ รวมไปถึงเครื่องดื่มที่มีคาเฟอีน แอลกอฮอล์ ก็ไม่ควรทาน หรือทานในปริมาณเล็กน้อยเท่านั้นค่ะหลังจากนี้ ควรปรับลักษณะของอาหารที่ทาน โดยควรมีทั้งข้าว เนื้อสัตว์และผักค่ะ อาจเลือกชนิดผักที่ทานง่ายๆ ก่อน เริ่มทานทีละน้อยก่อน ส่วนผลไม้ก็เช่นกัน ควรพยายามเริ่มทานครั้งละน้อย จนเกิดความเคยชินไปค่ะสำหรับช๊อกโกแลตและกาแฟ ควรพยายามลดการทานลง โดยกาแฟ ควรทานวันละ 1-2 แก้ว โดยไม่ใส่นมและน้ำตาลหรือครีมมาเกินไป ส่วนช๊อกโกแลต อาจทานสัปดาห์ละ 2-3 ครั้ง ไม่ควรที่จะทานทุกวัน เนื่องจากช๊อกโกแลตโดยส่วนใหญ่ จะมีปริมาณน้ำตาลและไขมันที่สูง หากทานทุกวัน เราย่อมได้ปริมาณน้ำตาลและไขมันที่มากเกินไป อาจเสี่ยงต่อการเกิดโรคเบาหวานและไขมันในเลือดสูงได้ค่ะส่วนการที่ท้องเสียง่าย ในเบื้องต้น ก็ควรเลือกทานอาหารที่ปรุงสุกใหม่ สะอาด สำหรับผัก ควรเลือกทานผักที่ปรุงสุกแล้ว หลีกเลี่ยงการทานผักสด เพราะมักมีเชื้อโรคปนเปื้อนได้ง่าย ส่วนผลไม้ ก็ควรปอกเปลือกก่อนทาน นอกจากนี้ ก็ไม่ทานอาหารรสเผ็ด ทานอาหารให้เป็นเวลา เป็นต้น แต่หากยังคงมีอาการท้องเสียบ่อยๆ แนะนำควรไปพบแพทย์เฉพาะทางด้านอายุรกรรมเพื่อตรวจหาสาเหตุ เช่น อาจเกิดจากโรคลำไส้แปรปรวน ร่างกายขาดน้ำย่อยเอนไซม์บางชนิด เป็นต้น